**HEADE KAVATSUSTE KOKKULEPE**

**Tartu Linnavalitsus** (edaspidi nimetatud Tartu linn), registrikood 75006546, Raekoja plats 1a, 50089 Tartu linn, keda esindab linnapea **Urmas Klaas,**

ja

**Kaitseministeerium**, registrikood 70004502, Sakala tn 1, 15094 Tallinn, keda esindab minister **Hanno Pevkur**,

edaspidi eraldi nimetatud pool ja ühiselt nimetatud pooled, kinnitades vajadust teha konstruktiivset koostööd Kaitseväe Raadi linnaku arendamisega seotud tegevuste teostamisel ning lähtudes vajadusest edendada Eesti Vabariigi kaitsevõimet ja riigikaitselist tegevust ning

**võttes arvesse, et:**

* Tartu Linnavalitsuse 29.08.2013 korraldusega nr 864 „Raadi linnaosas asuva riigikaitsemaa detailplaneeringu kehtestamine“ on kehtestatud Raadi linnaosas asuva riigikaitsemaa detailplaneering (edaspidi detailplaneering I);
* Detailplaneeringu I järgi tuleb selle planeeringu hoonestusalade positsioonide 1 ja 2 (Puiestee tn 112c kinnistu ja osaliselt Raatuse tn 110 kinnistu) hoonete arhitektuurse lahenduse leidmiseks viia läbi arhitektuurikonkurss;
* Tartu Linnavolikogu 18.02.2010 otsusega nr 43 „Puiestee, Kasarmu, Roosi ja Vahi tänavatega piirneva ala detailplaneeringu kehtestamine“ on kehtestatud Puiestee, Kasarmu, Roosi ja Vahi tänavatega piirneva ala detailplaneering (edaspidi detailplaneering II);
* Puiestee 114c kinnistu (katastritunnus 79512:033:0013, sihtotstarve riigikaitsemaa, kinnistu registriosa nr 4436203) kuulub riigile. Kinnistu valitsejaks on Kaitseministeerium ning volitatud asutuseks Riigi Kaitseinvesteeringute Keskus (edaspidi nimetatud RKIK);
* Peetri tn 69 kinnistu (katastritunnus 79301:001:1164, sihtotstarve elamumaa, kinnistu registriosa nr 22024150) kuulub Tartu linnale;
* Kaitseministeerium on Tartu linnaga jõudnud kompromissini ning loobunud Raadi linnaosas asuva riigikaitsemaa detailplaneeringuga riigikaitsemaaks määratud  Raatuse tn 118 kinnistu arendamisest. Kaitseministeerium on kooskõlastanud Tartu Linnavolikogu 18.10.2021 otsusega nr 373 „Tartu linna üldplaneeringu kehtestamine“ kehtestatud Tartu linna üldplaneeringu, kus Raatuse tn 118 kinnistule on märgitud maakasutuse juhtotstarveteks roheala ning ärihoone maa-ala.

**sõlmisid heade kavatsuste kokkuleppe (edaspidi kokkulepe) järgmistel tingimustel:**

1. Kaitseministeerium rajab Puiestee tn 112c ja Raatuse tn 110 kinnistutele Tartu riigikaitsemaja ning lähtub projekteerimisel detailplaneeringus I määratud ehitusõigusest.
2. Kaitseministeeriumi valitsemisala keskne hankija RKIK korraldab detailplaneeringus I märgitud arhitektuurikonkursi läbiviimise nõude täitmiseks hoone projekteerimiseks väärtuspõhise hanke, mis annab pooltele kindluse, et tulevane töövõtja on piisavalt pädev antud ala ja arhitektuurilist ruumi lahendama. Väärtuspõhisus annab võimaluse pakkuda pakkumuses hanketingimuste piires erinevaid arhitektuurilahendusi. Hanke hindamisfaasi kaasatakse Tartu linna eksperdi(d).
3. Eelmises punktis nimetatud hanke läbiviimisega täidetakse detailplaneeringus I märgitud arhitektuurikonkursi läbiviimise nõue ja kogu planeeritava ala hoonestuskava esitamise nõue ning saavutatakse pooltele sobiv Tartu riigikaitsemaja arhitektuurne lahendus.
4. Riigile omandis oleva ja Kaitseministeeriumi valitsemisel Puiestee 114c kinnistu ja Tartu linna omandis oleva Peetri tn 69 kinnistu vahetuse ning Kaitseministeeriumi poolt rajatava Peetri tänava ja Raatuse tänava pikenduse kohta sõlmivad pooled eraldi kokkuleppe.
5. Pooled vastutavad kokkuleppe täitmise eest solidaarselt.
6. Kaitseministeeriumi esindaja kokkuleppe täitmisel on RKIK.
7. Kokkulepe jõustub, kui mõlemad pooled on selle digitaalselt allkirjastanud ning kehtib kuni kokku lepitud tegevuste täitmiseni, kui ei ole kokkulepitud teisiti.

Tartu linn: Kaitseministeerium:

Urmas Klaas Hanno Pevkur

linnapea kaitseminister

*/allkirjastatud digitaalselt/*  /*allkirjastatud digitaalselt/*